ຈີນ ເພີ້ມງົບປະມານ ດ້ານປ້ອງກັນປະເທດ ຂຶ້ນ 10 ເປີເຊັນ ສຳລັບສົກປີ 2015
ການເພີ້ມງົບປະມານຂຶ້ນ ຄັ້ງນີ້ ເປັນປີທີຫ້າລຽນຕິດ ທີ່ງົບປະມານ ດ້ານປ້ອງກັນປະເທດ ເພີ້ມຂຶ້ນຢ່າງໜ້ອຍ 10 ເປີເຊັນ.
ການໃຊ້ຈ່າຍດ້ານປ້ອງກັນປະເທດຂອງຈີນ ຈະເພີ້ມຂຶ້ນ 10 ເປີເຊັນ ໃນປີນີ້ ຊຶ່ງເປັນການເພີ້ມຂຶ້ນສອງໂຕເລກຄັ້ງຫຼ້າສຸດ ສຳລັບກອງທັບ ທີ່ມີທະຫານປະຈຳການໃຫຍ່ທີ່ສຸດຂອງໂລກ ໂຕເລກທີ່ທ່ານນາງ Fu Ying ໂຄສົກປະຈຳສະພາປະຊາຊົນ ແຫ່ງຊາດ ປະກາດໃຫ້ຊາບໃນວັນພຸດມື້ນີ້ ໝາຍຄວາມວ່າ ງົບປະມານທາງດ້ານທະຫານຂອງຈີນ ຈະຕົກເປັນມູນຄ່າ 145 ຕື້ດອນລາ ໃນສົກປີ 2015 ນີ້ ທ່ານນາງ Fu ກ່າວຕໍ່ກອງປະຊຸມນັກຂ່າວວ່າ ຈະມີການປະ ກາດໂຕເລກຂອງທາງການໃຫ້ຊາບ ໃນວັນພະຫັດມື້ອື່ນ ຢູ່ ໃນລາຍງານຂອງສະພາ ທີ່ສ່ວນໃຫຍ່ພຽງແຕ່ເປັນພິທີຊື່ໆນັ້ນ ການເພີ້ມຂຶ້ນນີ້ ຕາມຈິງແລ້ວ ແມ່ນເປັນຈຳນວນທີ່ຫລຸດຈາກປີກາຍນີ້ ເວລາຄ່າໃຊ້ຈ່າຍທາງດ້ານທະຫານເພີ້ມຂຶ້ນ 12 2 ເປີເຊັນນັ້ນ ແຕ່ຈະເປັນປີທີຫ້າລຽນຕິດ ທີ່ງົບປະມານດ້ານປ້ອງກັນປະເທດ ໄດ້ເພີ້ມຂຶ້ນ 10 ເປີເຊັນ ຫຼືຫລາຍກວ່ານັ້ນ ພວກນັກວິເຄາະຫຼາຍຄົນ ໄດ້ມີຄວາມສົງໄສມາເປັນເວລາດົນນານ ວ່າຈີນໃຊ້ຈ່າຍໃນດ້ານປ້ອງກັນປະເທດຫຼາຍກວ່າ ທີ່ຕົນປະກາດອອກມາຢ່າງເປັນທາງການ ຍ້ອນການຂາດຄວາມໂປ່ງໃສ ແລະປັດໄຈອື່ນໆ ເຊັ່ນເລື້ອງການສໍ້ລາດບັງຫຼວງດັ່ງນີ້ເປັນຕົ້ນ ລັດຖະບານວໍຊິງຕັນ ແລະບັນດາປະເທດພັນທະມິດຂອງຕົນ ກ່າວຫາ ຈີນວ່າ ໃຊ້ຄວາມ ເຂ້ມແຂງທາງທະຫານທີ່ເພີ້ມຂຶ້ນຂອງຕົນ ເພື່ອຂູ່ເຂັນພວກປະເທດເພື່ອນບ້ານໃນເຂດ ທະເລຈີນຕາເວັນອອກ ແລະທະເລຈີນ ໃຕ້ ທີ່ປັກກິ່ງມີບັນຫາຂັດແຍ້ງກັບເພື່ອນບ້ານ ເລື້ອງເຂດນ້ຳແດນດິນນັ້ນ ປັກກິ່ງປະຕິເສດຕໍ່ການກ່າວຫາດັ່ງກ່າວ ໂດຍເວົ້າວ່າ ຕົນພຽງແຕ່ ພະຍາຍາມປັບປຸງອາ ວຸດຍຸດໂທປະກອນຂອງຕົນໃຫ້ທັນສະໄໝ ແລະ ເສີມຂະຫຍາຍປະສິດທິພາບທາງດ້ານປ້ອງກັນຂອງກອງທັບຂອງຕົນ ຊຶ່ງມີກຳລັງພົນ 2 ລ້ານ 3 ແສນຄົນນັ້ນ